Uit die kantoor | Kinders In Christus
Posted on April 9, 2018 April 9, 2018 by Anriëtte
Ons verwelkom Ronelle de Graaf as die nuwe sekretaresse in die Jeugkantoor. Skakel haar gerus vir enige navrae oor Kix-sake (e-pos: jeug@sun.ac.za; telefoon: 021 808 9050).
Posted on February 6, 2018 February 7, 2018 by Pauline
’n Nuwe jaar… nuwe dinge… nuwe idees… nuwe moontlikhede… nuwe inspirasie en nuwe motivering. Ook vir ons betrokkenheid by Kix en Sonstraaltjies. Mag die inspirasie van die Heilige Gees jou vanjaar help om toegewyd te wees in jou bediening aan die jeug. Hulle is immers ons toekoms.
Die Kix-pirasie (’n Kix-nuutskepping van Kix en inspirasie) onderaan hierdie bladsy kan gebruik word aan die begin van elke kwartaal om leiers/leidsters toe te rus.
Posted on October 12, 2017 by Pauline
Dis darem heerlik om ’n geskenk te kry! Die ekonomie plaas oral druk op ons en aan die einde van die jaar wil ons nog spaar vir Kersgeskenke ook! Het jy geweet ’n doelwit van KIX is om gratis materiaal vir Kinderbedieninge dwarsoor Suid-Afrika te verskaf? Dis darem heerlik om te weet dat daar nog kwaliteit hulpbronne vrylik beskikbaar is om jou te ondersteun in jou roeping om kinders te bedien. Dis ’n heerlike geskenk! En nog ’n groot droom is dat ons volgende jaar ons materiaal ook in Engels beskikbaar sal hê.
Ken jou feite: Weet jy … ?
Kix is ‘n nie-winsgewende bediening!
Die koste per gedrukte uitgawe dek bloot die druk- en versendingskoste.
Die projekgelde wat deur Kix-groepe ingesamel en na die kantoor gestuur word, word elke jaar 100% oorgedra aan die beoogde sendingprojek/organisasie. (Hierdie jaar is dit Kix Koester Kinders.)
Die skrywers word nie betaal nie. Hulle is gewone Kix-leiers wat hul gawes deel.
Kix word gebruik in skole, nasorgsentrums, kerke en uitreike regoor die hele land.
Voortaan het julle ook die keuse om teen R100 per jaar in te teken om die “dropbox link” met al die kwartaal se nuutste materiaal per epos te ontvang. Dit is geriefliker, aangesien julle dan nie die lesse een-een van die webwerf hoef af te laai nie. Voordat die gedrukte uitgawes gepos word, sal julle die “dropbox link” ontvang met al die materiaal in een lêer. Die donasie help ons en dis uiters gerieflik vir jou!
Tydens die Kix-Konferensie in September 2018 sal van die ou materiaal ook in boekvorm te koop wees.
“Maar hoe kan ‘n mens Hom aanroep as jy nie in Hom glo nie? En hoe kan jy in Hom glo as jy nie van Hom gehoor het nie? En hoe kan jy van Hom hoor sonder iemand wat preek? En hoe kan iemand preek as hy nie gestuur is nie? Daar staan ook geskrywe: ‘Hoe wonderlik klink die voetstappe van dié wat die goeie boodskap bring.’” – Romeine 10:14-15
Dankie vir elkeen wat onbaatsugtig diens doen om ons Kix-kinders die gratis geskenk van die evangelie te gee! Mag jy opnuut bewus raak van die geskenke wat die Gees ook vir jou in die proses gee!
Posted on July 21, 2017 July 21, 2017 by Pauline
Ons is in die tweede helfte van die jaar! Dis winter, dis koud. Dit word gou donker en ons hoop dit sal baie reën. Dit beteken gewoonlik dat Kix-byeenkomste swakker bygewoon word. Die skryfbehoefte-mini projek is ‘n wonderlike manier om Kix-kinders te motiveer om te kom ÉN om ‘n verskil te maak. Sending is tog die hartklop van Kix! En dit is boonop in die winter dat mense in nood die swaarste kry…
Teen hierdie tyd weet jou groep al dat die Kix-projek van die jaar Kix Koester Kinders genoem word en dat ons geld insamel vir skryfbehoeftes vir die behoeftige crèches in Malawi. Julle kan egter ook bykomend ‘n plaaslike organisasie wat fokus op vroeë kinderontwikkeling, ondersteun. Op hierdie manier kry die Kix-kinders eerstehandse blootstelling aan die nood in julle eie omgewing.
Hoe vind ons ‘n plaaslike projek?
Dink aan al die plekke in jul dorp of omgewing wat met babas of kleuters werk (sien die “infographic” vir idees).
Kies ‘n paar plekke en lê besoek af om inligting in te win (een of twee leiers kan gaan).
Kies daarna een plek waar jul as Kix-groep ‘n praktiese verskil kan maak deur bv. iets in te samel (soos doeke, klere, speelgoed of blikkieskos) of iets te maak (soos kaartjies, prente, ‘n banier of koekies).
Beplan ‘n besoek om ‘n oorhandiging te maak en so die Kix-kinders aan die gemeenskap bekend te stel.
Neem foto’s en stuur dit na jeug@sun.co.za. Ons plaas dit graag in die Kix.Kom.
Hou vol om deurgaans die inligting oor Malawi te deel en daarvoor geld in te samel.
Mag Jesus jul harte warm hou hierdie wintertyd!
Uit die kantoor – April 2017
Posted on April 4, 2017 July 21, 2017 by Pauline
Ons is so opgewonde oor die eerste kwartaal! Die Nuwe Testament ontmoetings het tot heerlike byeenkomste gelei. Ons was ook baie opgewonde om te hoor hoe verskillende skole en kerke die Kix-materiaal gebruik. Enigiemand is welkom om ‘n Kix-groep by ‘n nasorg, gemeenskapsaal of kerk te begin. Die volledige inligting oor hoe om dit te doen en hoe die materiaal werk is ook aanlyn beskikbaar.
jeug@sun.ac.za | 021 808 9050
2017 – ‘n Nuwe Jaar Vol Opwinding
Posted on January 14, 2017 July 21, 2017 by Pauline
Die sending been
Die plaaslike been
Amper alweer die einde van 2016!
Posted on October 3, 2016 July 21, 2017 by Pauline
Somer is amper hier en dit raak tyd om vrugte te eet en die sonskyn te geniet. In KIX is die laaste kwartaal soms ‘n uitdaging met vol programme en getalle wat kwyn. Maar dit is juis dié kwartaal waar ‘n mens die vrugte kan pluk van die jaar se harde werk en verhoudings bou.
‘n Paar wenke om die laaste kwartaal se vrug te geniet:
Fokus op dié kinders wat wel daar is – geniet die kinders!
Fokus op vaslegging.
Gee “gereelde” kinders verantwoordelikhede (klein takies).
Doen moeite om jou helpers gereeld te bedank.
Sien raak wat die Here die jaar gedoen het en loof Hom daarvoor!
Teen hierdie tyd is jul otjies seker al vol munte. Dalk wil julle vir oulaas ‘n insameling reël. Verdeel dan al die Otjiekos-projekgeld as volg:
Skenk 50% aan ‘n plaaslike organisasie in jou gemeenskap;
betaal 50% in as donasie by KIX as spesiale offer wat geskenk gaan word aan MES-aksie.
Hoe vind ek ‘n plaaslike organisasie?
Vind uit wie in jul dorp werk met straatmense of bedelaars. Dalk is daar ‘n nagskuiling, sopkombuis of werkskeppingsprojek. Kontak Badisa, die ACVV of jou plaaslike munisipaliteit om navraag te doen. Dink daaraan om nie net die geld te skenk nie, maar ‘n besoek of diensprojek te reël.
Wie is MES?
KIX ondersteun graag MES-aksie wat straatmense en behoeftiges help om onafhanklik te raak. Hulle het oorspronklik in Hillbrow, Johannesburg, begin, maar het nou al uitgebrei na Kempton Park, Port Elizabeth en Kaapstad. Lees meer oor hulle by www.mes.org.za.
Dankie vir al die getroue KIX-leiers en -helpers wat dwarsoor Suid-Afrika in skole, nasorge, crèche’s en by kerke vir kinders meer oor Jesus leer. Om ‘n beter diens te kan lewer, vra ons julle hulp om ons in te lig oor die volgende:
Waarvoor gebruik jy Kix.Kom?
Is KIX deel van ‘n kerk se bediening? Watter kerk en gemeente?
Word KIX by die kerk, skool, crèche, nasorg of ander plek aangebied?
Wie is die groep waarmee jy werk?
Hoe oud is die kinders?
Hoeveel helpers (volwassenes) is daar?
Gee vir ons ook terugvoer oor die materiaal, ens.
Epos asseblief vir ons by jeug@sun.ac.za.
2017 SE PROGRAM
Ons sien daarna uit om in 2017 deur die hele Nuwe Testament te reis met lesse propvol nuwe idees en wenke. Ons hoop ook om ‘n hele paar nuwe KIX-groepe in ons familie te verwelkom.
Sterkte vir die laaste kwartaal van 2016. Mag die Feesgety ‘n tyd van liefde, vreugde en vrede wees in elkeen van julle se lewens!
Ons groet en verwelkom…
Posted on June 9, 2016 July 21, 2017 by Pauline
KiX se Uitvoerende Komitee het op Vrydag 20 Mei vergader. Ons het vir Gielie Loubser gegroet, tot onlangs PSD: Jeug- en Familie, wat die leisels nou aan Anriëtte de Ridder oorgee. Op die foto agter vlnr: Gielie Loubser, José Layman, Pauline Matthee, Francina Damonse, Sharon Naudé en Anriëtte de Ridder. Voor is Sulet van der Bergh en Susan Johnston. (Afwesig: Christine van Eyssen en Frieda Oncker.)
Sharon Naudé het die afgelope 5 jaar as sekretaresse in die jeugkantoor gewerk. Sy bly steeds deel van die Communitas-span, maar sy skuif eersdaags na ‘n ander afdeling. Namens die KIX-familie, wil ek Sharon bedank vir haar harde werk en toewyding. Sy het gesorg dat die Kix.Kom-uitgawes elke kwartaal betyds gepos word, sy het vergaderings gereël, navrae hanteer en nog baie meer. Dit is vir my duidelik dat KIX nie net vir Sharon ‘n deel van haar werk was nie, maar ‘n roeping. Ons gaan jou mis, Sharon, en ons bid die Here se seën toe op jou nuwe pad.
Ons verwelkom dan ook vir José Layman as die nuwe sekretaresse in die jeugkantoor. Die KIX-familie sien daarna uit om jou te leer ken en saam met jou te werk, José!
Ons verwelkom Anriëtte de Ridder:
Na amper twee maande in my nuwe pos het ek pas my eerste KIX Uitvoerende Komitee vergadering bygewoon. Dit is ‘n voorreg om eerstehands te hoor wat in KIX-kinderbedieninge aan die gebeur is dwarsoor die land. In kerke, skole, nasorge en saaltjies kom groepies kinders bymekaar om meer van Jesus te hoor. In hierdie uitgawe wil ek elkeen bedank wat ‘n leier of helper by ‘n KIX-groep is. Dis julle diensbaarheid en toewyding wat hierdie pragtige getuienisse van kinders wat speel-speel die Bybel leer ken, moontlik maak. Mag die Here elkeen van julle seën met Sy wysheid, krag en liefde!
Sosiale media gons met die verwikkelinge rondom #Imagine Kidz wat in die Oktober-skoolvakansie plaasvind. #Imagine Kidz is deel van die groter #Imagine-beweging, maar is gemik op 10-12 jariges. Die formaat is plaaslike vakansieprogramme wat in gasheer dorpe aangebied word. Ons wil graag elke KIX-groep uitdaag om hiervan deel te word en self ‘n gasheer te wees vir ‘n #Imagine Kidz-program. Al die materiaal en opleiding word verskaf. Die fooi beloop R300 per dorp. Gaan na www.imaginekidz.com vir meer inligting.
Daar is ‘n tyd vir alles…
Posted on March 20, 2016 July 21, 2017 by Pauline
Met Paasfees agter ’n gelowige sien hy kans vir enigiets wat van vooraf aankom. Mag julle hierdie tweede kwartaal ingaan met dié wete: die stryd is gestry en die oorwinning is behaal!! Kom wat wil, dit kan nie die uitslag omdraai nie. Tetelestai!!
Ons Otjie-kos projek fokus hierdie kwartaal op die opvoeding van alle mense oor die waarde van kos en hoe jy slim met jou geld kan werk, al het jy baie min. Die idee is dat kinders en hulle ouers bemagtig word om vir bedelaars goeie raad te gee oor hoe hulle meer waarde vir hul bietjie geld kan kry. Dalk sal die beste wees om self R10 uit te haal en goeie kos daarmee te koop en vir die bedelaar te gee. Laai gerus die addisionele inligting af (“Nutrition vir bedelaars”) wat julle kan help met koskeuses. Hierdie inligting kan julle met bedelaars deel.
’n Laaste groet en ’n eerste hallo: Gielie groet:
Dit was my voorreg om die afgelope 12 jaar betrokke te wees eers by die Kinderkrans en later by KIX. In hierdie tyd het ek gesien hoe die Here gawes vir sy kerk gee, veral in die persoon van die wonderlike mense wat op die UK kon dien. Mense met die regte gawes en passie vir die regte tyd. Ek het ook beleef hoe die Here die kinderbediening op ’n baie spesiale en duidelike manier lei. Ek wil dit waag om te sê dat ek die Here se leiding in my 12 jaar by die Jeugkantoor die meeste en duidelikste in die kinderbediening beleef het! Dit het my altyd laat onthou: “Laat die kindertjies na my toe kom en moet hulle nie verhinder nie.”
My wens en gebed vir die kinderbediening is dat ons by die oorspronklike bedoeling van die Kinderkrans sal bly deur kinders bewus te maak van ’n wêreld buite hulleself. Ons het nog altyd ’n sendingfokus gehad en deesdae verkies ek om te sê die Here het ons gelei om missionaal te wees. Die verskil is dat sending kan verstaan word as iets ver van ons af en dat ons net met geld of uitreike by mense en plekke betrokke kan wees. Missionaal beteken dat ons elke dag met alles wat ons doen, naby en ver, God volg in wat Hy rondom en saam met ons doen. Elke leier moet daarom altyd dink hoe ons die kinders kan bewus maak van wat Jesus aan die doen is en hoe ons daarby kan aansluit.
Dit gaan beteken dat ons kinders moet leer wat diensbaarheid is en dat ons elke dag ons selfsug sal moet los. Mag elke ontmoeting of aktiwiteit of wonderstelling die kinders help verstaan dat ware geluk kom in die weggee van jouself.
Gelukkig is daar ook ’n eerste Hallo! Hallo aan ds. Anriëtte de Ridder wat by my oorneem. Anriëtte was ’n dominee in Stellenberg gemeente en het jare lange gespesialiseerde jeugbediening ervaring. Sy is baie opgewonde om ook haar besondere gawes en passie vir ’n breër platform aan te bied en glo my, sy het baie te bied!
Ek groet dus met hierdie briefie al die wonderlike leiers in Kinderbediening! Julle het regtig iets spesiaals in julle mondering. Wees getrou aan julle roeping, maak julle arms wyd oop vir die ongelowige kindertjies by die bewaarskole en gee net liefde, liefde en liefde. Soveel kinders het so ’n groot behoefte daaraan.
Anriëtte stel haarself bekend
Ek is die afgelope 13 jaar by Stellenberg Gemeente in die Noordelike voorstede van Kaapstad werksaam as jeugleraar. Ek is getroud met Koos en het drie kinders: Daniël (6 jaar), Ciné (3 jaar) en Jan-Carel (1 jaar). Jeugbediening, families en kinders lê my baie naby aan die hart. Ek sien baie uit daarna om as PSD vir Jeug- en Familiebediening te werk en is dankbaar vir die geleentheid. Ek glo dat die jeug en gesinne ‘n belangrike fokusarea vir die kerk is en sien daarna uit om behulpsaam te wees om effektiewe bediening en nadenke te fasiliteer.
Ek is ook baie opgewonde om deel te raak van die Kix familie – ek glo ons kinders het nodig om allerlei kreatiewe maniere van Jesus se omgee en sorg te leer. Daar is baie uitdagings in kinderbediening – ‘n veranderende wêreld, stressors, gebroke families en verskeie negatiewe invloede. Daarom raak ‘n effektiewe en holistiese kinderbediening al hoe meer van kritiese belang! Ek hoop dat baie van julle gaan saamwerk om kreatief en praktykgerig oor kinderbediening te dink en idees en getuienisse met mekaar te deel.